2021. gada 13. septembrī

**Rīgas zooloģiskajā dārzā**

**15. septembrī VARAM ministrs un Rīgas mērs paziņos Zoodārza lauvēnu vārdus**

15. septembrī plkst. 12.00 Rīgas Nacionālajā zooloģiskajā dārzā notiks 31. maijā dzimušo lauvēnu - meitenes un puika, vārda došanas svinības, kuru laikā VARAM ministrs **Artūrs Toms Plešs** un Rīgas mērs **Mārtiņš Staķis** nosauks bērnu zīmējumu konkursa rezultātā izvēlētos lauvēnu vārdus. Rīgas domes un VARAM 18. augustā izsludinātajam konkursam kopumā iesūtīti 1429 konkursa Nolikumam atbilstoši priekšlikumi, no tiem 687 piedāvāja vārdus lauvu meitenei, un 742 - lauvu puikam. Konkursā piedalījās bērni līdz 12 gadu vecumam, iesūtot lauvēnu vai lauvu ģimenes zīmējumus un pamatotus vārdu priekšlikumus.

*M. Staķis, Rīgas mērs: “Prieks par lielo atsaucību, un pozitīvajām emocijām, kas staro no bērnu iesūtītajiem skaistajiem zīmējumiem! Konkursa dalībnieki piedāvā virkni radošu ideju par piemērotākajiem vārdiem jaunajiem lauvēniem, tāpēc lēmumu pieņemt nebija viegli. Lauvēnu piedzimšana un augšana Rīgas zoodārzā rīdziniekiem noteikti liks vēl vairāk lepoties ar mūsu zoodārzu, kā arī pilsētas viesiem iemīlēt šo īpašo vietu. Lauva ir Rīgas dzīvnieks, jo mūsu pilsētas ģerboni jau gadsimtiem grezno lauvas attēls!”*

Par mazo lauvēnu nākšanu pasaulē ir īpašs prieks, jo iepriekš Rīgas Zooloģiskā dārza apmeklētāji lauvu mazuļus varēja aplūkot tikai pirms 22 gadiem. Ar Āfrikas lauvu pāri, 7 gadus veco Kali un 5 gadus veco Cvangu Rīgas zoodārzs saista lielas cerības, jo abi dzīvnieki ir vēl gana jauni, lai priecētu mūs daudzus gadus. Video sižets par lauvēniem skatāms šeit: <https://youtu.be/rqy2fODihC0>

Lauvu puika un lauvu meitene šobrīd attīstās atbilstoši vecumam un nu labos laika apstākļos jau ik dienas daudz laika pavada apmeklētājiem pārredzamajā pastaigu laukumā. Lauvu puika, par kura krusttēvu apņēmies kļūt Artūrs Toms Plešs, ir augumā prāvāks, ar nedaudz tumšāku kažoku un krietni vien palaidnīgāks. Lauvu meitene, kuras krusttēvs būs Mārtiņš Staķis, ir mierīgāka rakstura un no brāļa mēģinājumiem kost astē, parasti izvairās varenā tēva Kali apskāvienos.

*Artūrs Toms Plešs, VARAM ministrs: “Lielā aktivitāte lauvēnu vārdu došanas konkursā ir pierādījums tam, ka interese par savvaļas dzīvniekiem joprojām ir augsta. Liels prieks, ka bērni izmantojuši šo radošo iespēju šādi iepazīties ar jaunajiem zoodārza iemītniekiem, un vienlaikus šis konkurss vērš uzmanību uz to, ka arī ikdienā mums jāpiekopj ilgtspējīga rīcība un pārdomāta dabas aizsardzība, lai mēs vairotu cieņu pret dabu, dzīvniekiem un apkārtējo vidi. ”*

Āfrikas lauvas ir ierakstīti Pasaules Sarkanajā grāmatā kā “jutīga suga”, tātad to izdzīvošana dabā daudzviet ir apdraudēta. Suga iekļauta arī Vašingtonas konvencijas (regulē tirdzniecību ar apdraudēto dzīvnieku un augu sugām) otrajā pielikumā un tās turēšanas zooloģiskajos dārzos kontrolēšanai izveidota Āfrikas lauvu Apdraudēto sugu Eiropas programma (EEP). Kali un Cvanga, šīs programmas ietvaros, ir visai vērtīgi dzīvnieki, jo ir skaidri zināma viņu senču izcelsme – Dienvidāfrikas reģions, Krīgera Nacionālais parks. Šobrīd tiek pievērsta ļoti liela uzmanība tam, lai nebrīvē turēto (un vairoto!) lauvu izcelsme būtu zināma, tādejādi nebrīvē saglabājot katram reģionam raksturīgās pasugas, no kurām vairākas ir uz izzušanas robežas.

P.S. Vizuālais materiāls atrodams šeit: <https://failiem.lv/u/vfk2naxpk>

Zooloģiskā dārza informācijas dienests

Ingmārs Līdaka mob. 29106022

Māris Lielkalns mob. 26334154, [info@rigazoo.lv](mailto:info@rigazoo.lv)

**Aleksis Zoldners**  
Rīgas dome  
Priekšsēdētāja padomnieks komunikācijas jautājumos

Rātslaukums 1, Rīga LV-1539  
E-pasts: [aleksis.zoldners@riga.lv](mailto:aleksis.zoldners@riga.lv)  
Tālrunis +371 67026685  
Mob. +371 20071752

VARAM ziņu sabiedrisko attiecību nodaļa – vadītāja Jana Jentkus [prese@varam.gov.lv](mailto:prese@varam.gov.lv)